Μιθριδάτης Β΄ του Πόντου

Ο Μιθριδάτης Β' (3ος αιώνας π.Χ.) ήταν ηγεμόνας του Βασιλείου του Πόντου κατά την ελληνιστική περίοδο (250 π.Χ.–220 π.Χ.), μέλος της Δυναστείας των Μιθριδατιδών. Δεν έχει σταθεί δυνατό να οριοθετηθεί χρονολογικά η βασιλεία του. Είναι γνωστό πως διαδέχτηκε τον πατέρα του, Αριοβαρζάνη, σε μικρή ηλικία, προσεγγιστικά το 250 π.Χ. Παππούς του υπήρξε ο Μιθριδάτης Α' ο Κτίστης, ιδρυτής του ποντικού κράτους. Κατά τη διάρκεια της βασιλείας του, άνοιξε γέφυρες επικοινωνίας με την ισχυρή Αυτοκρατορία των Σελευκιδών, οι οποίες επισφραγίστηκαν με επιγαμίες ανάμεσα στους δύο Οίκους.

 Βιογραφικά στοιχεία 
Την περίοδο που ο πατέρας του απεβίωσε μαίνονταν ταραχές που είχαν προκαλέσει Γαλάτες πρώην μισθοφόροι. Επειδή ο νέος βασιλιάς ήταν πολύ νεαρός σε ηλικία, εκείνοι βρήκαν πάτημα να καταστρέψουν τη χώρα. Ωστόσο τη λύση προσέφερε τελικά η Ηράκλεια, γειτονική ισχυρή πόλη-κράτος.Μέμνων, «Ιστορία της Ηράκλειας», 16

Ο Μιθριδάτης ήταν ο πρώτος βασιλιάς της Δυναστείας που εισήγαγε το αίμα των Σελευκιδών, ηγεμόνων της Συρίας και της Μέσης Ανατολής, στο οικογενειακό δέντρο της. Νυμφεύθηκε τη Λαοδίκη, κόρη του Αντίοχου Β' του Θεού, λαμβάνοντας ως γαμήλιο δώρο τα εδάφη της Μεγάλης Φρυγίας.Ιουστίνος, «Επιτομή των Φιλιππικών του Πομπήιου Τρόγου», 38.5

Το 246 π.Χ., απεβίωσε ο πεθερός του Μιθριδάτη, Αντίοχος Β', κληροδοτώντας τον θρόνο του στον γιο του Σέλευκο Β' τον Καλλίνικο. Ο τελευταίος αντιμετώπισε τη σοβαρή πρόκληση ενός πολέμου με την Πτολεμαϊκή Αίγυπτο, καταφέρνοντας να διατηρήσει τον θρόνο του παρά τις εδαφικές απώλειες που υπέστη. Σχεδόν ταυτόχρονα, ο αδελφός του Αντίοχος, ο επονομαζόμενος «ο Ιέραξ», επαναστάτησε διεκδικώντας για τον εαυτό του εδάφη και στέμμα. Με τη σειρά του ο Μιθριδάτης κλήθηκε να λάβει θέση και να συνταχθεί με ένα από τα δύο αδέλφια της συζύγου του. Επέλεξε τον Αντίοχο και σύμφωνα με τις αρχαίες πηγές συγκρούστηκε με τον Σέλευκο στην Καππαδοκία, στερώντας του 20.000 στρατιώτες οι οποίοι έχασαν τη ζωή τους στο πεδίο της μάχης.Ευσέβιος, «Χρονικό», σελ. 251

Το 222 π.Χ. ο Μιθριδάτης ανανέωσε τη συμμαχία του με το κράτος των Σελευκιδών, δίδοντας το χέρι της κόρης του, Λαοδίκης, στον νεαρό βασιλιά της Συρίας, Αντίοχο Γ', ο οποίος αργότερα χάρις στα επιτεύγματά του χαρακτηρίστηκε «Μέγας». Ο γάμος έλαβε χώρα στη Σελεύκεια (γνωστή και ως Ζεύγμα), πόλη στον Ευφράτη ποταμό, όπου ο Διόγνητος, ναύαρχος από την Ποντική Καππαδοκία, συνόδεψε το κορίτσι. Οι τελετές ήταν μεγαλοπρεπείς και λίγο αργότερα η Λαοδίκη έλαβε στην Αντιόχεια επίσημα τον τίτλο της Βασίλισσας.Πολύβιος, «Ιστορίες», 5.43 Η δεύτερη κόρη του, η οποία επίσης είχε λάβει το όνομα Λαοδίκη, ενώθηκε με τα δεσμά του γάμου με τον Αχαιό, επιφανή στρατηγό των Σελευκιδών, ο οποίος σε κάποια φάση της ιστορίας κυβέρνησε σημαντικό τμήμα της αυτοκρατορίας. Η κοπέλα αυτή πριν από τον γάμο της διέμενε στην πόλη της Πισιδίας, Σέλγη, υπό τη φροντίδα του Λόγβαση, που την ανέθρεψε σαν δική του κόρη.Πολύβιος, «Ιστορίες», 5.74 και 8.20

Το 220 π.Χ. ο Πόντος ενεπλάκη σε πόλεμο με την ισχυρή πόλη της Σινώπης, στις νότιες όχθες του Εύξεινου Πόντου. Οι κάτοικοι, φοβούμενοι μια πιθανή πολιορκία από τον βασιλιά, ζήτησαν τη βοήθεια της ακμάζουσας πόλης της Ρόδου και προχώρησαν σε οχυρωματικά έργα. Ο Μιθριδάτης δεν κατάφερε να προσαρτήσει τη Σινώπη στην επικράτειά του, κάτι που πέτυχαν οι διάδοχοί του το 183 π.Χ.Πολύβιος, «Ιστορίες», 4.56

Αναφορικά με το διοικητικό ή πολιτιστικό έργο του Μιθριδάτη δεν διαθέτουμε πληροφορίες. Ωστόσο ο Πολύβιος τον συμπεριλαμβάνει ανάμεσα στους ηγεμόνες της Μικράς Ασίας που απέστειλαν δώρα και βοήθεια στη Ρόδο, η οποία δοκιμάστηκε από έναν ισχυρότατο σεισμό το 227 π.Χ. Πολύβιος, «Ιστορίες», 5.90 Η ημερομηνία του θανάτου του παραμένει επίσης ακαθόριστη. Στον θρόνο του Πόντου, τον διαδέχτηκε ο Μιθριδάτης Γ', που κατά πάσα πιθανότητα ήταν γιος του.

 Χρονολόγιο 
 Έτος (π.Χ.)  Γεγονός   Γέννηση του Μιθριδάτη Β', γιου του ηγεμόνα του Πόντου, Αριοβαρζάνη. περ. 250 π.Χ. Ο Μιθριδάτης Β' ανεβαίνει στον θρόνο του βασιλείου σε μικρή ηλικία μετά τον θάνατο του πατέρα του. Γαλάτες πρώην μισθοφόροι επωφελούνται ώστε να σπείρουν την καταστροφή στη χώρα. 246 π.Χ. Στον θρόνο των Σελευκιδών ανέρχεται ο Σέλευκος Β' Καλλίνικος. 245 π.Χ. Ο Μιθριδάτης νυμφεύεται τη Λαοδίκη, κόρη του Αντίοχου Β' του Θεού, και αδερφή του τότε ηγεμόνα των Σελευκιδών, λαμβάνοντας ως γαμήλιο δώρο τα εδάφη της Μεγάλης Φρυγίας. 241 π.Χ. Ολοκληρώνεται ο Γ΄ Συριακός Πόλεμος ανάμεσα στη Συρία και την Πτολεμαϊκή Αίγυπτο. 240 π.Χ. Διεξαγωγή πολέμου ανάμεσα στον Σέλευκο Β' τον Καλλίνικο και τον αδερφό του Αντίοχο Ιέρακα για τον θρόνο των Σελευκιδών. Ο Μιθριδάτης, κουνιάδος και των δύο, συντάσσεται με τον δεύτερο. 239 π.Χ. Ο Μιθριδάτης νικά τον Σέλευκο σε μία μάχη όπου χάνουν τη ζωή τους 20.000 στρατιώτες του δεύτερου. 227 π.Χ. Ο Μιθριδάτης αποστέλλει βοήθεια στη Ρόδο που δοκιμάστηκε από έναν ισχυρότατο σεισμό. 222 π.Χ. Η κόρη του Μιθριδάτη, Λαοδίκη, ανακηρύσσεται Βασίλισσα της Συρίας, όταν ενώνεται με τα δεσμά του γάμου με τον Αντίοχο Γ' τον Μέγα. Η έτερη κόρη του, Λαοδίκη, παντρεύεται τον επιφανή στρατηγό Αχαιό. 220 π.Χ. Ο Πόντος έρχεται σε πόλεμο με την ισχυρή πόλη της Σινώπης. Ο Μιθριδάτης Β' αφήνει την τελευταία του πνοή. Στον θρόνο ανέρχεται ο Μιθριδάτης Γ'. 

 Δείτε επίσης 
Δυναστεία των Μιθριδατιδών
Πόντος
Ελληνιστική περίοδος

 Παραπομπές 

 Βιβλιογραφία 
Πρωτογενείς πηγές (Έλληνες και Ρωμαίοι)
Μέμνων, «Ιστορία της Ηράκλειας», Αγγλικά
Ευσέβιος ο Καισαρείας, «Χρονικό», Αγγλικά
Ιουστίνος, «Επιτομή των Φιλιππικών του Πομπήιου Τρόγου», Λατινικά & Αγγλικά
Πολύβιος, «Ιστορίες», Αγγλικά

Δευτερογενείς πηγές
Bosworth A.B., Wheatley P.V., «The Origins of the Pontic House», JHS, 188, 1998, 155-164
McGing B.C., «The Kings of Pontus. Some Problems of Identity and Date», RhMus, 129, 1986, 248-259
Meyer Ε., «Geschichte des Königreichs Pontos», Chicago 1968
Molev E.A., «On the Origin of the Mithridates Dynasty in Pontus», VDI, 1983, 131-139
Panitschek P., «Zu den genealogischen Konstruktionen der Dynastien von Pontos und Kappadokien», RSA, 17-18, 1987, 73-95

 Εξωτερικοί σύνδεσμοι 



Μιθριδατης 2
Κατηγορία:Δυναστεία των Μιθριδατιδών